|  |
| --- |
| 4. februar 2015  J.nr. 15-0022574 |

|  |
| --- |
| Resumé af forslag til Lov om ændring af selskabsskatteloven (Udskydelse af selvangivelsesfristen for selskaber m.v. og lempelse af sanktionen ved manglende registrering af underskud m.v.) |

Med lovforslaget foreslås det at udskyde selvangivelsesfristerne for selskaber m.v. Det foreslås at udskyde selvangivelsesfristen for indkomståret 2014 til den 1. september 2015. Selvangivelsesfristen for indkomståret 2015 foreslås udskudt til den 1. september 2016.

Det foreslås endvidere at lempe den gældende sanktion, hvis selskaber ikke registrerer deres underskud hos SKAT. Efter de gældende regler fortaber selskaberne retten til at anvende underskud. Det foreslås, at manglende registrering af underskud alene medfører, at selskaberne m.v. pålægges et tillæg på 5.000 kr. til skattebetalingen. Herudover foreslås det, at skatteministeren kan fastsætte regler om at undtage visse selskabstyper m.v. fra pligten til at registrere underskud.

Baggrunden for de foreslåede ændringer er, at it-projektet DIAS (digitalisering af selskabsskatten) er blevet forsinket. Herudover har DIAS været nødsaget til at ændre og udskyde den del af løsningen, som skal beregne selskabernes underskudsanvendelse. Ændringen indebærer, at DIAS ikke fuldt ud vil overtage beregningen af underskud, men alene foreslå en konkret underskudsanvendelse. I første omgang vil beregningsløsningen kun omfatte selskaber, der ikke indgår i en koncern og dermed ikke skal sambeskattes.

De foreslåede ændringer skal sikre, at der i videst muligt omfang tages hensyn til selskabernes forhold, således at disse ikke får væsentligt kortere tid til at selvangive og engangsregistrere underskud i én arbejdsgang. De foreslåede ændringer indebærer tillige, at selskaberne m.v. ikke pålægges en sanktion, som står i misforhold til den administrative gevinst, som DIAS giver selskaberne. Etableringen af underskudsregisteret sikrer dog, at SKAT får overblik over de ca. 300 mia. kr. i fremførselsberettigede underskud, hvilket giver en kontrolmæssig gevinst, så underskudsanvendelsen bliver så korrekt som muligt.

Overordnet set vurderes det, at den kontrolmæssige gevinst opretholdes, hvorfor ændringerne kun skønnes at reducere merprovenuet ved underskudsregistret marginalt.