Skatteministeriet J. nr. 15-0022574

Udkast (1.9)

**Forslag**

til

**Lov om ændring af selskabsskatteloven**

(Udskydelse af selvangivelsesfristen for selskaber m.v. og lempelse af sanktionen ved manglende registrering af underskud m.v.)

**§ 1**

I selskabsskatteloven, jf. lovbekendtgørelse nr. 1082 af 14. november 2012, som ændret bl.a. ved § 2 i lov nr. 528 af 28. maj 2014 og senest ved § 4 i lov nr. 1375 af 16. december 2014, foretages følgende ændringer:

**1.** I*§ 35, stk. 1,* affattes således:

”*Stk. 1.* Skattepligtige selskaber m.v. skal for hvert af indkomstårene 2002 til og med det seneste indkomstår, der udløber inden indberetningstidspunktet, foretage digital indberetning til told- og skatteforvaltningen af resterende fremførselsberettigede underskud, jf. § 12 og fondsbeskatningslovens § 3, stk. 2, jf. dog stk. 4. For sambeskattede selskaber m.v. påhviler indberetningspligten administrationsselskabet. Der betales et tillæg på 5.000 kr., hvis der ikke indberettes rettidigt efter 1. pkt. Tillægget tilfalder staten.”

**2.** I *§ 35 stk. 2,* indsættes efter ”digitalt”: ”, jf. dog stk. 4”.

**3.** *§ 35, stk. 4,* affattes således:

”*Stk. 4.* Skatteministeren fastsætter regler om fritagelse for visse selskaber m.v. fra indberetningspligten. Endvidere kan ministeren fastsætte regler om indberetningstidspunktet, adgangen for told- og skatteforvaltningen til, hvis der foreligger særlige omstændigheder, at se bort fra en fristoverskridelse, herunder at frafalde tillægget i stk. 1, perioden for indberetningen, hvilke specifikationer indberetningen skal indeholde, og hvorledes indberetningen skal ske efter stk. 1 og 2.”

**§ 2**

I lov nr. 528 af 28. maj 2014 om ændring af aktieavancebeskatningsloven, selskabsskatteloven og skattekontrolloven (Selskaber m.v.s registrering af fremførselsberettigede underskud, oplysningspligt om erhvervelse af visse aktier og investeringsbeviser m.v., selvangivelse af kildeartsbegrænsede tab m.v.) foretages følgende ændring:

**1.** *§ 4, stk. 5*, affattes således:

”*Stk. 5.* Juridiske personer, som omfattet af skattekontrollovens § 4, stk. 2, skal for indkomståret 2014 selvangive senest den 1. september 2015 og for indkomståret 2015 senest den 1. september 2016.”

**§ 3**

Loven træder i kraft den 1. juli 2015.

*Bemærkninger til lovforslaget*

## *Almindelige bemærkninger*

*1. Indledning*

Den digitale underskudsberegning for selskaber m.v. udskydes mindst et år. Som følge heraf foreslås det at udskyde selvangivelsesfristerne for indkomstårene 2014 og 2015, ændre sanktionen om fortabelse af underskud til et tillæg og bemyndige skatteministeren til at undtage visse konkrete selskabstyper m.v. fra pligten til at engangsregistrere underskud m.v.

*2. Lovforslagets formål og baggrund*

SKAT har igangsat udviklingen af en digital selvangivelsesløsning. Selvangivelsesløsningen skal tages i brug fra og med indkomståret 2014 og har sammenhæng med udviklingen af det digitale underskudsregister. Det digitale underskudsregister åbnede i oktober 2014 for indberetning af historiske underskud for indkomstårene 2002-2013. Efter planen skulle selvangivelsesløsningen for indkomståret 2014 åbne i marts 2015.

For at lette indberetningen af både underskud for indkomstårene 2002-2013 og selvangivelsen for indkomståret 2014 er selvangivelsesfristen for alle selskaber m.v. udskudt til den 1. august 2015. Udskydelsen af selvangivelsesfristen blev vedtaget ved lov nr. 528 af 28. maj 2014 (L 144 - folketingsåret 2013-14). Med udskydelsen af fristen ville alle selskaber m.v. få 4-5 måneder til at indberette historiske underskud samt selvangive for indkomståret 2014 i én arbejdsgang.

SKATs projekt (DIAS), der forestår udviklingen af digitaliseringen af selskabsskabsskatten, har været nødsaget til at udskyde selvangivelsesløsningen, som efter planen skulle være åbnet i marts 2015, til i stedet at åbne primo maj 2015.

Herudover har DIAS været nødsaget til at ændre og udskyde den del af løsningen, som skal beregne selskaberne m.v.s underskudsanvendelse. Ændringen indebærer, at DIAS ikke fuldt ud vil overtage beregningen af underskud, men alene foreslå en konkret underskudsanvendelse. Udskydelsen indebærer, at beregningsmodulet udskydes mindst et år. Dermed sigtes der efter at tage beregningsmodulet delvist i brug fra og med indkomståret 2015, således at en del af selskaberne m.v. vil kunne få et forslag til en konkret underskudsberegning.

Udviklingen af underskudsberegningsmodulet har vist, at det ikke i alle tilfælde vil være muligt for DIAS at foreslå en konkret underskudsberegning. Løsningen forventes således ikke at kunne omfatte f.eks. selskaber m.v., som alene er skattepligtige af tilknyttet virksomhed efter kulbrinteskatteloven, eller selskaber m.v. som i indkomståret har opnået gældseftergivelse eller bortset fra underskud efter særreglerne herom.

Med lovforslaget foreslås det at udskyde selvangivelsesfristerne for selskaber m.v. for indkomstårene 2014 og 2015 til den 1. september 2015 (indkomståret 2014), henholdsvis den 1. september 2016 (indkomståret 2015), samt at lempe den gældende sanktion, hvorefter selskaber m.v. fortaber retten til at anvende underskud, såfremt disse ikke registreres hos SKAT. Det foreslås, at manglende registrering af underskud alene medfører, at selskaberne m.v. pålægges et tillæg på 5.000 kr. til skattebetalingen. Herudover foreslås det, at skatteministeren kan fastsætte regler om at undtage visse helt konkrete selskabstyper m.v. fra pligten til at registrere underskud, hvis disse ikke kan håndteres i underskudsregisteret.

De foreslåede ændringer skal sikre, at der i videst muligt omfang tages hensyn til selskaberne m.v.s forhold, således at disse ikke får væsentligt kortere tid til at selvangive og engangsregistrere underskud i én arbejdsgang. De foreslåede ændringer indebærer tillige, at selskaberne m.v. ikke pålægges en sanktion, som står i misforhold til den administrative gevinst som selskaberne m.v. på sigt vil opleve. Samtidig opretholdes den kontrolmæssige gevinst det er for SKAT at få overblik over de ca. 300 mia. kr. i registrerede fremførselsberettigede underskud, hvilket er en del af formålet med underskudsregisteret.

Som følge af udskydelsen af underskudsberegningsmodulet, herunder den manglende endelige afklaring af, hvor mange og hvilke typer af selskaber m.v. som kan håndteres af underskudsregisteret og underskudsberegningsmodulet, forventes bl.a. bekendtgørelse nr. 1037 af 26. september 2014 om registrering af underskud m.v. og bekendtgørelse nr. 977 af 26. august 2014 om sambeskatning af selskaber m.v. at bliver ændret. Ændringerne skal understøtte de foreslåede ændringer i nærværende lovforslag.

*3. Gældende ret*

Ved lov nr. 528 af 28. maj 2014 blev selskaber m.v. pålagt at engangsregistrere deres underskud m.v. Hvis underskud ikke indberettes rettidigt, fortabes de. Der er ved bekendtgørelse nr. 1037 af 26. september 2014 om registrering af underskud m.v. fastsat regler om indberetningsperioden, hvorledes underskuddene skal specificeres, og at underskud skal registreres for indkomstårene 2002-2013. Indberetningsperioden udløber den 1. august 2015.

Det følger af skattekontrollovens § 4, stk. 2, at juridiske personer skal selvangive senest 6 måneder efter indkomstårets udløb.

I ikrafttrædelsesbestemmelsen til lov nr. 528 af 28. maj 2014 er det fastsat, at juridiske personer, som efter skattekontrollovens § 4, stk. 2, skal indgive selvangivelse i perioden fra den 1. oktober til den 31. juli efter indkomstårets udløb, kan vente med at indgive selvangivelse for indkomståret til den 1. august i året efter indkomstårets udløb. Det er en betingelse, at selvangivelsesfristen for indkomståret udløber i den periode, hvor indberetningen af fremførselsberettigede underskud finder sted. Da fristen for indberetning af underskud udløber den 1. august 2015, betyder det, at selvangivelsesfristen for indkomståret 2014 er udskudt for alle selskaber m.v. til den 1. august 2015.

*4. Lovforslaget*

Det har hidtil været lagt til grund, at DIAS skulle overtage underskudsberegningen. Af hensyn til selskaberne m.v. er det dog efterfølgende besluttet, at DIAS alene vil komme med et forslag til underskudsberegning for selskaberne m.v. og ikke overtage underskudsberegningen fuldt ud. Herudover har det vist sig nødvendigt at udskyde selve underskudsberegningen mindst et år. Det har desuden vist sig, at underskudsberegningen ikke vil kunne omfatte alle selskaber m.v. På den baggrund foreslås det at ændre sanktionen om fortabelse af underskud, hvis disse ikke indberettes til SKAT rettidigt. Det foreslås således, at selskaber m.v., som ikke registrerer underskud for perioden 2002-2013 rettidigt, ikke fortaber underskuddene, men derimod alene bliver pålagt at betale et tillæg på 5.000 kr. Det foreslås samtidig, at skatteministeren kan fastsætte regler om, at tillægget kan frafaldes, hvis der foreligger særlige omstændigheder.

Set i lyset af at udviklingen af underskudsregisteret og underskudsberegningsmodulet i DIAS har vist, at ikke alle selskabstyper m.v. vil kunne håndteres digitalt, foreslås det, at skatteministeren bemyndiges til at fritage visse konkrete selskabstyper m.v. fra pligten til at engangsregistrere underskud. Bemyndigelsen tænkes udnyttet til f.eks. at fritage selskaber m.v., som alene er skattepligtige af tilknyttet virksomhed efter reglerne i kulbrinteskatteloven. Fritagelsen af de konkrete selskabstyper m.v. vil blive fastsat i en bekendtgørelse, som vurderes at få et meget begrænset anvendelsesområde.

For at selskaberne m.v. ikke skal få væsentligt kortere tid til at engangsindberette underskud for perioden 2002-2013 og indberette selvangivelsen for indkomståret 2014 i én arbejdsgang, foreslås det, at selvangivelsesfristen for indkomståret 2014 for alle selskaber m.v. udskydes med yderligere en måned fra den 1. august 2015 til den 1. september 2015.

Det foreslås desuden at udskyde selvangivelsesfristen for alle selskaber m.v. for indkomståret 2015 til den 1. september 2016. Udskydelsen af selvangivelsesfristen for indkomståret 2015 har til formål at give tid til, at DIAS kan udvikle en løsning for så mange selskaber m.v. som muligt, således at disse kan få et forslag til en konkret underskudsberegning.

I perioden fra selskaberne m.v. har engangsregistreret deres underskud, og indtil DIAS har færdigudviklet en løsning med forslag med en konkret underskudsberegning, vil selskaberne m.v. skulle opdatere deres registrerede underskudsoplysninger i underskudsregisteret som en integreret del af selvangivelsesløsningen.

*5. Økonomiske konsekvenser for det offentlige*

I forbindelse med vedtagelsen af lov nr. 591 af 18. juni 2012 blev det skønnet, at underskudsregistret på sigt vil give et varigt merprovenu i størrelsesordenen 25 mio. kr. årligt efter tilbageløb.

Med forslaget ændres bl.a. sanktionen ved manglende registrering af underskud til underskudsregisteret, så det alene udløser et tillæg på 5.000 kr., men den manglende registrering medfører ikke som hidtil, at underskuddene bortfalder. Tillægget understøtter, at den kontrolmæssige gevinst ved underskudsregisteret opretholdes. Desuden bemyndiges skatteministeren til at undtage visse selskaber m.v. fra pligten til at engangsregistrere underskud m.v.

Disse foreslåede ændringer kan potentielt medføre, at det forventede merprovenu ved indførelsen af underskudsregisteret i et vist omfang reduceres. Overordnet set skønnes det dog, at den kontrolmæssige gevinst opretholdes, hvorfor ændringen i forhold til det oprindelige skøn er minimal.

*6. Administrative konsekvenser for det offentlige*

Lovforslaget skønnes at medføre engangsomkostninger på op til 1 årsværk (svarende til 0,6 mio. kr.) i SKAT til opkrævning af tillæg.

*7. Økonomiske konsekvenser for erhvervslivet*

Med lovforslaget foreslås sanktionen lempet, således at manglende registrering af underskud ikke medfører, at disse bortfalder, men at selskaberne m.v. alene pålægges at betale et tillæg på 5.000 kr. Ændringen vil for den væsentligste del af de berørte selskaber m.v. betyde en reduceret udgift.

*8. Administrative konsekvenser for erhvervslivet*

Lovforslaget vurderes ikke at have nævneværdige administrative konsekvenser for erhvervslivet.

Som følge af udskydelsen af beregningsmodulet, som skal give selskaberne m.v. et forslag til en konkret underskudsanvendelse, samt det forhold, at ikke alle selskaber m.v., som tidligere antaget, vil kunne få et forslag til en konkret underskudsberegning, vil nogle selskaber m.v. opleve, at de ikke opnår, eller først på et senere tidspunkt opnår, de administrative lettelser, som de blev stillet i udsigt ved lov nr. 528 af 28. maj 2014 (L 144 - folketingsåret 2013-14). Hertil kommer, at selskaberne m.v. i perioden frem til underskudsberegningsmodulet er færdigudviklet vil skulle opdatere de registrerede underskudsoplysninger digitalt i SKATs underskudsregister. Denne opdatering vurderes dog at svare til, hvad selskaberne m.v. i dag skal specificere for at kunne fremføre og anvende underskud korrekt på selvangivelsen.

*9. Administrative konsekvenser for borgerne*

Lovforslaget indeholder ingen administrative konsekvenser for borgerne.

*10. Miljømæssige konsekvenser*

Lovforslaget indeholder ikke miljømæssige konsekvenser.

*11. Forholdet til EU-retten*

Lovforslaget indeholder ikke EU-retlige aspekter.

*12. Hørte myndigheder og organisationer m.v.*

Et udkast til lovforslaget har i perioden den 4. februar 2015 – den 4. marts 2015 været sendt i høring hos følgende myndigheder og organisationer m.v.:

Advokatsamfundet, Arbejderbevægelsens Erhvervsråd, ATP, borger- og retssikkerhedschefen i SKAT, CEPOS, Cevea, Danmarks Rederiforening, Dansk Byggeri, Dansk Erhverv, Dansk Iværksætterforening, Danske Advokater, DI, DVCA, Ejerlederne, Erhvervsstyrelsen – Team Effektiv Regulering, Finansrådet, Forsikring & Pension, FSR - danske revisorer, Håndværksrådet, KL, Landbrug & Fødevarer, Landsskatteretten, Lokale Pengeinstitutter, Lønmodtagernes Dyrtidsfond

Nasdaq OMX Copenhagen A/S, SEGES, Skatteankestyrelsen, SRF Skattefaglig Forening.

*13. Sammenfattende skema*

**Samlet vurdering af konsekvenser af lovforslaget**

|  |  |  |
| --- | --- | --- |
|  | Positive konsekvenser/ mindre udgifter | Negative konsekvenser/merudgifter |
| Økonomiske konsekvenser for det offentlige | Ingen | Forslaget kan potentielt reducere det forventede merprovenu som følge af indførelsen af underskudsregistret marginalt. |
| Administrative konsekvenser for det offentlige | Ingen | Op til 1 årsværk i 2015. |
| Økonomiske konsekvenser for erhvervslivet | Sanktionen om fortabelse af underskud foreslås erstattet af et tillæg på 5.000 kr. Ændringen vil for den væsentligste del af de berørte selskaber m.v. betyde en reduceret udgift. | Ingen |
| Administrative konsekvenser for erhvervslivet | Ingen | Ingen nævneværdige konsekvenser |
| Administrative konsekvenser for borgerne | Ingen | Ingen |
| Miljømæssige konsekvenser | Ingen | Ingen |
| Forholdet til EU-retten | Lovforslaget indeholder ikke EU-retlige aspekter. | |

*Bemærkninger til lovforslagets enkelte bestemmelser*

*Til § 1*

Til nr. 1

Det foreslås at ændre selskabsskattelovens § 35 således, at underskud ikke fortabes ved manglende rettidig indberetning, men at selskaberne m.v. alene pålægges at betale et administrativt tillæg.

Indberetter et selskab m.v. ikke underskud til SKAT senest inden udløbet af selvangivelsesfristen, skal selskabet betale et tillæg på 5.000 kr.  Beløbet svarer til det skattetillæg, som efter skattekontrollovens § 5, stk. 1, maksimalt kan pålægges ved for sen indgiven selvangivelse. Tillægget pålægges ved siden af skattetillægget. Ligesom skattetillægget tilfalder det foreslåede tillæg staten.

I forhold til sambeskattede selskaber m.v. pålægges et tillæg alene i forhold til administrationsselskabets for sene indberetning.

Afgørelse om tillægget træffes, når SKAT kan konstatere, at et selskab har et underskud, som ikke er indberettet rettidigt. SKATs afgørelse om tillæg kan påklages til Landsskatteretten, jf. skatteforvaltningslovens § 35 b, stk. 2.

Det foreslås endvidere at ændre selskabsskattelovens § 35, stk. 1, således at visse konkrete selskabstyper m.v., som ikke kan håndteres af underskudsregisteret, kan fritages for at engangsregistrere underskud, såfremt skatteministeren fastsætter regler herom, jf. den foreslåede bemyndigelse i selskabsskattelovens § 35, stk. 4, jf. lovforslaget § 1, nr. 3.

Til nr. 2

Det foreslås at ændre selskabsskattelovens § 35, stk. 2, således at visse konkrete selskabstyper m.v., som ikke kan håndteres af underskudsregisteret, kan fritages for at engangsregistrere gennemførte skattefrie omstruktureringer af betydning for underskudsanvendelsen. Det kan ske ved, at skatteministeren fastsætter regler herom, jf. lovforslagets § 1, nr. 3.

Til nr. 3

Det foreslås, at skatteministeren bemyndiges til at fastsætte regler om at fritage visse konkrete selskabstyper m.v. for pligten til at engangsregistrere underskud og gennemførte skattefri omstruktureringer. Bemyndigelsen forventes udnyttet til at fritage konkrete selskabstyper m.v. for engangsregistrering, såfremt underskudsregisteret og underskudsberegningsmodulet ikke vil kunne håndtere disse digitalt.

Det foreslås desuden, at skatteministeren kan fastsætte regler om, at SKAT, hvis der foreligger særlige omstændigheder, kan se bort fra en fristoverskridelse, herunder frafalde tillægget på 5.000 kr., jf. den foreslåede ændring til nr. 1, ved manglende rettidig indberetning. Dermed kan SKAT bemyndiges til at bortse fra tillægget. Der vil kunne bortses fra tillægget, såfremt SKAT finder, at der i forbindelse med en for sen indberetning foreligger særlige omstændigheder. ”Særlige omstændigheder” kan f.eks. være dokumenteret akut opstået sygdom hos den revisor, som skal forestå indberetningen til SKAT, på et tidspunkt, hvor selskabet m.v. er ude af stand til at finde en anden revisor inden fristens udløb. Et andet eksempel på ”særlige omstændigheder” kan være, at selskabet på grund af pludseligt opståede problemer med - eller nedbrud i - SKATs it-system har været forhindret i at få indberettet digitalt til underskudsregisteret inden for fristen.

*Til § 2*

Til nr. 1

SKAT forventer, at selvangivelsesløsningen for indkomståret 2014 forsinkes ca. halvanden måned. Selvangivelsesløsningen forventes således at åbne primo maj 2015 og ikke som tidligere antaget i marts 2015.

Det foreslås derfor at udskyde selvangivelsesfristen for indkomståret 2014 med én måned fra den 1. august 2015 til den 1. september 2015. Udskydelsen af selvangivelsesfristen skal sikre, at selskaberne m.v. ikke får væsentligt kortere tid til indberetning end forudsat ved gennemførelsen af lov nr. 528 af 28. maj 2014.

Det foreslås endvidere at udskyde selvangivelsesfristen for indkomståret 2015 til den 1. september 2016. Udskydelsen skal understøtte, at DIAS kan udvikle en løsning med forslag til konkret underskudsberegning, som - for indkomståret 2015 - omfatter så mange selskaber m.v. som muligt.

Det bemærkes, at de foreslåede udskydelser af selvangivelsestidspunkterne gælder alle juridiske personer, som omfattet af skattekontrollovens § 4, stk. 2, uanset om de har fremførselsberettigede underskud at indberette til SKAT. Det skyldes, at SKAT ikke har et sikkert kendskab til alle de selskaber m.v., som har behov for at indberette fremførselsberettigede underskud til SKAT, da selskaberne m.v. i dag ikke har pligt til at give oplysning herom via felt 85 på selvangivelsen om fremførselsberettigede underskud.

SKAT vil orientere selskaberne m.v. om den seneste frist for afgivelse af selvangivelse for de pågældende indkomstår. Årsopgørelserne for de pågældende selskaber m.v. forventes dannet ultimo oktober i kalenderåret efter indkomståret og ved forskudt indkomstår i kalenderåret efter det kalenderår, som det forskudte indkomstår træder i stedet for.

*Til § 3*

Det foreslås, at loven træder i kraft den 1. juli 2015.

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering*  § 35. Skattepligtige selskaber m.v. skal for hvert af indkomstårene 2002 til og med det seneste indkomstår, der ud-  løber inden indberetningstidspunktet, foretage digital indberetning til told- og skatteforvaltningen af resterende fremførselsberettigede underskud, jf. § 12 og fondsbeskatningslovens § 3, stk. 2. For sambeskattede selskaber påhviler indberetningspligten administrationsselskabet. Fremførselsberettigede  underskud, der ikke indberettes efter 1. pkt., fortabes og kan uanset bestemmelserne i § 12 og fondsbeskatningslovens § 3, stk. 2, ikke fradrages i den skattepligtige indkomst.  Stk. 2. Skattefri omstruktureringer omfattet af fusionsskatteloven, der har betydning for underskudsanvendelsen efter stk. 1, og som er gennemført inden indberetningstidspunktet, skal tillige indberettes digitalt.  Stk. 3. Er periodiseringen af underskuddene uden betydning for underskudsanvendelsen, kan skatteministeren dispensere fra pligten til at indberette underskud for hvert af indkomstårene 2002 til og med det seneste indkomstår, der udløber inden indberetningstidspunktet.  Stk. 4. Skatteministeren fastsætter regler om indberetningstidspunktet, adgangen for told- og skatteforvaltningen til, hvis der foreligger særlige omstændigheder, at se bort fra en fristoverskridelse, perioden for indberetningen, hvilke specifikationer indberetningen skal indeholde, og hvorledes indberetningen skal ske efter stk. 1 og 2.  § 4  Stk. 1. Loven træder i kraft den 1. juni 2014.  Stk. 2. …  Stk. 3….  Stk. 5. Juridiske personer, som efter skattekontrollovens § 4, stk. 2, skal indgive selvangivelse i perioden fra den 1. oktober til den 31. juli efter indkomstårets udløb, kan, hvis  selvangivelsesfristen for indkomståret udløber i den periode, hvor indberetningen af fremførselsberettigede underskud finder sted, vente med at indgive selvangivelse for indkomståret  til den 1. august i året efter indkomstårets udløb. | *Lovforslaget*      **§ 1**  I selskabsskatteloven, jf. lovbekendtgørelse nr. 1082 af 14. november 2012, som ændret bl.a. ved § 2 i lov nr. 528 af 28. maj 2014 og senest ved § 4 i lov nr. 1375 af 16. december 2014, foretages følgende ændringer:  **1.** I*§ 35, stk. 1*, affattes således:  ”*Stk. 1.* Skattepligtige selskaber m.v. skal for hvert af indkomstårene 2002 til og med det seneste indkomstår, der udløber inden indberetningstidspunktet, foretage digital indberetning til told- og skatteforvaltningen af resterende fremførselsberettigede underskud, jf. § 12 og fondsbeskatningslovens § 3, stk. 2, jf. dog stk. 4. For sambeskattede selskaber m.v. påhviler indberetningspligten administrationsselskabet. Der betales et tillæg på 5.000 kr., hvis der ikke indberettes rettidigt efter 1. pkt. Tillægget tilfalder staten.”  **2.** I *§ 35 stk. 2,* indsættes efter ”digitalt”: ”, jf. dog stk. 4”.  **3.** *§ 35, stk. 4,* affattes således:  ”*Stk. 4.* Skatteministeren fastsætter regler om fritagelse for visse selskaber m.v. fra indberetningspligten. Endvidere kan ministeren fastsætte regler om indberetningstidspunktet, adgangen for told- og skatteforvaltningen til, hvis der foreligger særlige omstændigheder, at se bort fra en fristoverskridelse, herunder at frafalde tillægget i stk. 1, perioden for indberetningen, hvilke specifikationer indberetningen skal indeholde, og hvorledes indberetningen skal ske efter stk. 1 og 2.”  **§**  **§ 2**  I lov nr. 528 af 28. maj 2014 om ændring af aktieavancebeskatningsloven, selskabsskatteloven og skattekontrolloven (Selskaber m.v.s registrering af fremførselsberettigede underskud, oplysningspligt om erhvervelse af visse aktier og investeringsbeviser m.v., selvangivelse af kildeartsbegrænsede tab m.v.) foretages følgende ændring:  **1.** *§ 4, stk. 5*, affattes således:  ”*Stk. 5.* Juridiske personer, som omfattet af skattekontrollovens § 4, stk. 2, skal for indkomståret 2014 selvangive senest den 1. september 2015 og for indkomståret 2015 senest den 1. september 2016.”    **§**  **§ 3**  Loven træder i kraft den 1. juli 2015. |